賦新繁周表權如詔亭
作者：張商英
朝代：宋

paragraphs: 烏犀解軸黄金裝，吳綾蜀錦鸞鳳翔。
歐虞飛毫灑中詔，帝曰咨汝田曹郎。
汝能教子以義方，濟濟來仕吾國光。
賁汝爵秩及身章，潜德晦耀吾豈忘。
田曹有亭在繁上，舊以義方揭亭榜。
安知教子三千年，契合前言被天奬。
翰林爲易如詔名，春入丘園添氣象。
里老來觀歸責兒，急尋字解治王詩。
綵衣朱旛典便郡，簡池太守真汝師。